Fulleri pruulikoda

Fulleri pruulikoda (Fuller's Brewery (Fuller, Smith & Turner P.L.C.)) on sõltumatu pereettevõttena tegutsev regionaalne pruulikoda, mis on asutatud 1845. aastal ja asub Lääne-Londonis Chiswickis.

Ajalugu 

Õlut on selles Chiswickis asuval krundil pruulitud üle 350 aasta – ajalugu ulatub tagasi Oliver Cromwelli aegadesse. Chiswick Mallis Bedford House'i aias asunud pruulikoja äri õitses ja laienes jõudsalt kuni XIX sajandi alguseni. Siis aga hakkasid tollased omanikud, vennad Douglas ja Henry Thompson ning Philip Wood, otsima uut partnerit, et saada leevendust oma rahaprobleemidele.

John Fuller oli mees, kes alustas läbirääkimisi omanikega vajaliku rahasüsti tegemiseks. 1829. aastal liitus ta äriga. Kuid ärisuhted osutusid keerulisteks ja pärast 1841. aastat, kui Douglas Thompson oli põgenenud Prantsusmaale, tühistati kõik partnerlussuhted.

Peagi sai selgeks, et ühele mehele, kellel puudus ka vajalik oskus õllepruulimises, käib suure pruulikoja juhtimine üle jõu. Seega liitus 1845. aastal John Fulleri poeg John Bird Fuller Henry Smithi (Romford Brewery of Ind & Smith) ja tema kälimehe John Turneriga, kes oli ka peapruulija nende õllevabrikus. Nii sündiski Fuller, Smith & Turner – firma, mille nime teame ka tänapäeval.

Sellest ajast peale on Griffini Pruulikoda muutunud aina tugevamaks ja tugevamaks. 1909. aastal omandati Beehive õlletehas, millele kuulus ka 34 pubi. 1929. aastal, sada aastat pärast esimese Fulleri tulekut Chiswicki, osaühing likvideeriti ja loodi aktsiaselts. Esimeste partnerite järeltulijad on tänapäevalgi ettevõttega tugevalt seotud ja võtavad tehase igapäevatööst osa.

Aastatega ehitas Fuller’s üles kõrge reputatsiooniga pubid ja õlled, nagu näiteks London Pride, ESB ja 1845, mis kõik on võitnud auhindu. Kolm Fuller’si õllemarki – London Pride, ESB ja Chiswick Bitter – on nimetatud Britannia Õlletšempionideks. Saavutus, mida ei ole järele teha suutnud ükski teine pruulikoda.

Novembris 2005 teatas Fuller’s oma ajaloo suurimast tehingust, omandades George Gale & Co.Ltd Hordeanis Hampshire'is. Selle tehinguga lisati oma nimekirja 111 pubi, mille koguarv küündis nüüd 362-ni. Fuller’s on järjest pubisid juurde saanud ja nüüdseks on firmal üle 380 pubi.

Griffini Pruulikoda

Esimene kirjalik nimekasutus „Griffin Brewery“ Chiswickis on dateeritud aastal 1816, kui üks tolleaegseid omanikke, Douglas Thompson, omandas selle nime suletud pruulikojalt (Meux & Reid) Londoni Citys. Griffini Pruulikoda on kuulus oma õlle poolest, kuid kuulsust on ta ka kogunud sellega, et maja seinal kasvab vanim teada olev glütsiiniataim Suurbritannias. Taim istutati XIX sajandi alguses. Inimesed saavad osa võtta giidiga ringkäigust krundil ja alates 2012. aastast on seda külastanud umbes 15 000 inimest.

Õlled

Fuller’s on eelkõige tuntud kui London Pride'i nimelise premium cask ale pruulija. Kuid tootmises on veel palju teisi marke. Väidetakse, et Fuller’s ESB (Extra Special Bitter) õllel on au olla teenäitajaks kogu USA õllestiilile.

Aastaringsed õlled

2014. aasta seisuga:

 Fuller’s London Pride mahagoni värvi bitter on firma lipulaev. Inglismaal on see õlu tuntud eeskätt 4,1% kangusega vaadiõllena, kuid seda müüakse ka pastööritult pudelisse villituna. Viimasel kujul turustatakse seda ka mujal maailmas.
 Fuller’s ESB (Extra Special Bitter) on kange bitter. Tootma hakati seda õlut 1971. aasta talvel, kui otsiti asendust õllele Old Burton Extra. Uue joogi potentsiaal oli niivõrd hea, et õlu leidis õlletehase toodangus kindla koha. ESB on võitnud CAMRA (Campaign for Real Ale) Best Strong Ale auhinna seitsmel korral, esimest korda juhtus see 1978. aastal; ükski teine õlu pole selle tulemuseni jõudnud. Õlle silti muudeti 2004. aastal. Varem oli see musta-punasevärviline, nüüd aga sinistes ja kuldsetes toonides, et rõhutada õlle kangust. Õlut turustatakse vaadiõllena kangusega 5,5% ja pastööritult 5,9% nii pudelites kui ka vaatides.
 Fuller’s Honey Dew on kuldne ale, mille pruulimisel on kasutatud ainult mahetoodetud koostisosi. Lisaks mahetootmise linnastele ja humalale kasutatakse pruulimisel ka mett, mis annab õllele omapärase magusa maitse. Inglismaal müüakse seda õlut pastööritult 500 ml pudelites ning aastaringselt on seda võimalik ka osta paljudes Fuller’si pubides, seda siis vaadiõllena.
 Fuller’s Chiswick Bitter on 3,5% bitter. Seda õlut müüakse tavaliselt vaadiõllena ja on saadaval enamikus Fuller’si pubides.
 Fuller’s Bengal Lancer on 5% India pale ale ehk IPA. Pudelis on õlle kanguseks 5,3%.
 Fuller’s London Porter on 5,4% porter tüüpi õlu. Pruulimisel on kasutatud pruune, kristalliseeritud ja šokolaadi linnaseid ning traditsioonilisi Fugglesi humalat. Turustatakse 0,5 l pudelites aastaringselt, kuid vaadiõllena on Fuller’si pubides saadaval ainult hooajaliselt.
 Fuller’s Golden Pride on kange õlu, mis on Inglismaa vaste kuulsale Belgia Abbey õllele. Kuna tegemist on 8,3% kanguse õllega, siis algselt müüdi seda ainult 0,33 l pudelites, kuid nõudluse suurenedes hakati märjukest villima ka 0,5 l pudelitesse. Viimast on saada loomulikult enamikus Fuller’si pubides ja valitud supermarketites Suurbritannias. Vaadiõllena on see jook saadaval hooajaliselt ning tavaliselt langeb hooaeg kokku aastalõpuga.
 Fuller’s 1845 puhul on tegemist kange ale tüüpi õllega, mis järelkäärib pudelis (pudelisse lisatakse imeväike kogus pärmi enne sulgemist), sellest ka kerge sade pudelipõhjas. Esimest korda pruuliti seda õlut 1995. aastal, tähistamaks firma 150. aastapäeva. Müüakse seda õlut 0,5 l pudelites ning pubides on see saadaval hooajaliselt.
 Fuller’s Discovery on blonde tüüpi ale, mida pruuliti esimest korda 2005. aastal. Saadaval on see õlu 0,5 l pudelites ja aastaringselt ka vaadiõllena.
 Fuller’s Wild River on topelthumalaga ale, mida pruuliti esmakordselt 2012. aastal. Pruulimisel kasutatakse parimaid Ameerika humalaid (sordid: Liberty, Willamette, Cascade ja Chinook). Õlle kangus on 4,5%. Müüakse seda õlut pastööritult 0,5 l pudelites ja vaadiõllena on jook saadaval hooajaliselt suvel.

Hooajalised õlled

Fuller’s Vintage Ale puhul on tegemist aastakäiguõllega. Aluseks võetakse Golden Pride õlu, millele lisatakse konkreetse aasta parimad linnased ja humalad ning muidugi pruulikoja enda ainulaadne pärm. Õlle valmimise protsessi jälgib peapruulimeister isiklikult. Ka see õlu on pudelis järelkääritatud. Tavaliselt villitakse õlu pudelitesse ja paisatakse müüki jõuludeks. Vintage Alet valmistatakse alates 1997. aastast.

Fuller’s Past Mastersi seeriasse kuuluvad õlled valmistatakse endiste retseptide järgi, mida on hoolikalt dokumenteeritud alates 1845. aastast. Otsitakse võimalikult autentseid koostisosi, et saavutada just tollele ajajärgule vastavaid maitseid.

 Fuller’s Past Masters XX Strong Ale on pudelis järelkääritatud õlu, kangusega 7,5% ja on valmistatud 1891. aasta retsepti järgi. Tegemist on tumeda õllega, mida soovitatakse nautimiseks inimestele, kes tahavad teada kuidas maitses traditsiooniline Inglise õlu.
 Fuller’s Past Masters Double Stout on pudelis järelkääritatud stout tüüpi õlu, kangusega 7,4% ja on valmistatud 1893. aasta retsepti järgi.
 Fuller’s Past Masters Old Burton Extra on valmistatud 1931. aasta retsepti järgi. Õlle kanguseks on 7,3% ja valmistati seda jooki esimest korda 2012. aastal.
 Fuller’s Indian Pale Ale (IPA) on premium-bitter, mida toodetakse peamiselt ekspordiks USA turule, kuid müüakse ka Suurbritannias hooajaliselt Fuller’si pubides vaadiõllena ja 0,5 l pudelites.
 Fuller’s Hock on tume ja mahe ale, mida turustatakse pubides hooajaliselt.
 Fuller’s Summer Ale puhul on tegemist blonde tüüpi alega, mida müüakse nagu nimestki võib järeldada suvisel hooajal vaadist ja 0,5 l pudelites pastööritult.
 Fuller’s Jack Frost on hooajaline ale, mida on maitsestatud põldmarjadega. Turustatakse seda õlut vaatides ja pastööritult 0,5 l pudelites just talvel. Tootmist alustati aastal 2000.
 Fuller’s Red Fox on rubiinpunane ale, mida on maitsestatud röstitud kaeraga. Toodetakse alates 1999. aastast ja saadaval on hooajaliselt vaadiõllena.
 Fuller’s Pale Ale on pastööritud pale ale tüüpi õlu, mida villitakse 275 ml pudelitesse ja on saadaval enamikus Fuller’si pubides.
 Fuller’s Old Winter Ale on tume hooajaline old ale tüüpi õlu, mida müüakse 0,5 l pudelites talvisel hooajal.
 Fuller’s Mr Harry on merevaiguvärvi bitteri tüüpi õlu.

	 
Chiswicki tehases toodetakse ka Galesi õlletootja õllesid, kuna 2005. aastal omandas Fuller’s selle pruulikoja. Nende õllede puhul kasutatakse Galesi enda pärmi.

 Gales HSB (Horndean Special Bitter) on 4,8% premium-tüüpi kange bitter. Saadaval vaadiõllena.
 Gales Seafarers on 3,6% ale, mille müügist annetatakse teatud summa (5 naela igalt barrelilt), meremeeste heategevuseks.
 Gales Prize Old Ale on 9% kangusega, pudelis järelkääritatud õlu, mida varem müüdikorgipuust korgiga suletud pudelis. Viimane pruul vanast Horndeani pruulikojast säilitati mahutis. Nüüd lisatakse seda igale Prize Old Ale laarile, et lisada unikaalset karakterit, mida andis vana Horndeani pruulikoja sisseseade.
 Gales Buster on 3,4% vaadiõlu. Bitter on saanud nimetuse suurimalt mäelt, mis asus Horndeani pruulikoja lähedal.
 Gales Festival Mild on kange ja mahe premium ale, mida pruuliti esmakordselt 1990. aastal spetsiaalselt õllefestivali jaoks, et taaselustada seda õlletüüpi. Soe vastuvõtt ja hea läbimüük tegid sellest alest Galesi tavalise õllemargi.
 Gales Swing Low on 4,1% bitter, mida pruulitakse hooajaliselt Inglismaa ragbimängudeks.
 Gales Trafalgar on 4,3% ale, mida pruulitakse Trafalgar Day tähistamiseks.
 Gales Winter Brew on 4,2% talve ale, mis sarnaneb väga Prize Old Alega.

Pubid

Fuller’s omab ja opereerib üle 380 pubi kõrtsi ja hotelli üle kogu Lõuna-Inglismaa, Birminghamist Brightonini ja Bristolist Bromleyni. Fuller’s on laiendanud oma kinnisvara aasta aastalt omandades valikuliselt järjest uusi valdusi. 2005. aastal ostis Fuller’s 111 pubi, mis kuulusid Georg Gale & Co’le Hordeanis Hampshire'is. Gales õllesid, kaasaarvatud HSB ja Prize Old Ale, pruulitakse nüüd Griffini pruulikojas, kasutates unikaalset Galesi pärmi.
Fuller’s on mõned vähem kasumlikud pubid ka sulgenud, näiteks Red Lioni Bloxhamis. Lähim pubi pruulikojale on Mawson Arms.

Viited

Välislingid

 Fulleri pruulikoja koduleht
 Beeradvocate koduleht
 Gambrinuse õllepäevik
 European Beer Guide

Õlu
Alkoholitootjad